ΔΕΛΤΙΟ ΤΥΠΟΥ
Με την ασφάλεια δεν παίζουμε, με τις εισηγήσεις όμως έπαιξαν!!

Τρία χρόνια καθυστέρηση, δύο εισηγήσεις και καμία ανάληψη ευθύνης
Η Ενωτική Περιφερειακή Κίνηση, ως αξιωματική αντιπολίτευση στην Περιφέρεια Στερεάς Ελλάδας, ψήφισε ΛΕΥΚΟ στην εισήγηση για την άρση των κυκλοφοριακών ρυθμίσεων στο έργο Ροβιές–Ήλια–Λ. Αιδηψός.
Η ψήφος μας ήταν ξεκάθαρη και απολύτως αιτιολογημένη.
Θέλουμε τον δρόμο ανοιχτό.
Το έχουν ανάγκη οι κάτοικοι, οι επαγγελματίες και οι επισκέπτες της Βόρειας Εύβοιας. Αυτό όμως δεν σημαίνει ότι μπορούμε να κλείσουμε τα μάτια στον τρόπο με τον οποίο η Περιφερειακή Αρχή διαχειρίστηκε το συγκεκριμένο θέμα.
Το έργο συμβασιοποιήθηκε τον Ιούλιο του 2023. Σχεδόν τρία χρόνια μετά, αντί να συζητάμε για την ολοκλήρωσή του, εξακολουθούμε να συζητάμε για την προσωρινή απόδοση ενός τμήματος του δρόμου στην κυκλοφορία.
Η μεγάλη αυτή καθυστέρηση βαραίνει αποκλειστικά την Περιφερειακή Αρχή, η οποία μέχρι σήμερα δεν έχει δώσει πειστικές εξηγήσεις για την εξέλιξη του έργου και τις συνεχείς μεταβολές του χρονοδιαγράμματος.
Το ακόμη πιο ανησυχητικό όμως είναι ο τρόπος με τον οποίο χειρίστηκε την εισήγηση.
Αρχικά έφερε το θέμα ως έκτακτο στο Περιφερειακό Συμβούλιο.
Μια εισήγηση η οποία τελικά αποσύρθηκε, αφού ανέκυψαν σοβαρά ερωτήματα για το περιεχόμενό της.
Λίγες ημέρες αργότερα, η ίδια Περιφερειακή Αρχή επανήλθε με νέα εισήγηση, διαφορετικής λογικής, διαφορετικής νομικής τεκμηρίωσης και διαφορετικού χρονοδιαγράμματος.
Οι διαφορές μιλούν από μόνες τους.

	Πρώτη εισήγηση (αποσύρθηκε)
	Νέα εισήγηση (εγκρίθηκε)

	Άνοιγμα του δρόμου στις 30 Ιουνίου 2026.
	Άνοιγμα του δρόμου στις 10 Ιουλίου 2026.

	«Δύναται να παραδοθεί στην κυκλοφορία… υπό την προϋπόθεση ότι θα έχουν ολοκληρωθεί όλες οι απαιτούμενες εργασίες και τα μέτρα ασφαλείας.»
	Η συγκεκριμένη διατύπωση εγκαταλείπεται και η εισήγηση στηρίζεται πλέον στην απόφαση του 2023, σύμφωνα με την οποία μπορεί να εξεταστεί η άρση των κυκλοφοριακών ρυθμίσεων όταν έχουν δημιουργηθεί οι κατάλληλες συνθήκες ασφαλείας.

	Εισήχθη ως έκτακτο θέμα και αποσύρθηκε.
	Επανήλθε σε νέα συνεδρίαση με διαφορετική αιτιολογία και νέο χρονοδιάγραμμα.



Το ερώτημα είναι εύλογο, τι μεσολάβησε μέσα σε λίγες ημέρες; Αν η πρώτη εισήγηση ήταν σωστή, γιατί αποσύρθηκε; Και αν δεν ήταν σωστή, γιατί επιχειρήθηκε να εισαχθεί ως έκτακτο θέμα; Δεν είναι τυχαίο ότι άλλαξε ακόμη και η ημερομηνία παράδοσης του δρόμου.
Στην πρώτη εισήγηση η Περιφερειακή Αρχή διαβεβαίωνε ότι ο δρόμος «δύναται να παραδοθεί» στις 30 Ιουνίου, ενώ στη δεύτερη μεταθέτει την παράδοση για τις 10 Ιουλίου και αλλάζει πλήρως τη νομική θεμελίωση της πρότασής της.
Αυτό δεν αποτελεί απλή λεκτική διόρθωση, Αποτελεί αναδίπλωση.
Η θέση της παράταξής μας ήταν εξαρχής ξεκάθαρη. Θέλουμε τον δρόμο να ανοίξει το συντομότερο δυνατόν. Θέλουμε να σταματήσει η ταλαιπωρία της Βόρειας Εύβοιας. Αλλά δεν μπορούμε να δώσουμε λευκή επιταγή σε μια Περιφερειακή Αρχή που επί τρία χρόνια καθυστερεί την ολοκλήρωση του έργου και, όταν καλείται να λογοδοτήσει, αλλάζει εισηγήσεις, ημερομηνίες και διατυπώσεις.
Με τις λέξεις μπορεί κανείς να παίξει. Με την ασφάλεια των πολιτών όμως δεν παίζουμε.
Για τον λόγο αυτό επιλέξαμε το ΛΕΥΚΟ. Μια ψήφο ευθύνης.
Μια ψήφο που λέει «ΝΑΙ» στο άνοιγμα του δρόμου, αλλά «ΟΧΙ» στις καθυστερήσεις, στην προχειρότητα και στις συνεχείς αναδιπλώσεις της Περιφερειακής Αρχής.

